Литература вулавĕн 1 –мĕш класра ирттернĕ класс тулашĕнчи мероприяти.

Мероприяти теми: Ĕç çынна илем кÿрет.

Кăмăл-сипете аталантарасси: чăвашсем ěçчен халăх пулнине, ачисене çамрăклах ěçе хăнăхтарнине, аслисен сăмахне итлемеллине, вĕсене пулăшмаллине, ěçе тĕплĕн тумаллине палăртса хурасси, профессисемпе паллаштарасси.

Универсаллă вĕренÿ ĕç-хĕлĕ: ыйтусене ăнланма, вěсене хуравлама, хăйсен шухăшне уçăмлă палăртма, мăшăрпа тата ушкăнпа ĕçлеме вěрентесси.

Предмет ăшĕнчи пĕлÿ, хăнăху: хайлавсене илемлĕ вулама, итлеме, туйма-ăнланма малалла вěрентесси.

Урока кирлĕ хатĕрсем: компьютер, проектор, экран, чăваш çыравçисен

Ачасем валли çырнă кĕнекесен выставки.

Мероприяти юхăмĕ

1. Класа ĕçе хатĕрлесси.

-Ырă кун пултăр, ачасем. Паян пирĕн литература вулавĕпе черетлĕ класс тулашĕнчи мероприяти. Пурне те ăшă кулă парнелĕпĕр. Ырă кăмăлпа пурнăçланă ěç ăнăçлă.

1. Урок темине палăртасси.

- Ачасем, эпĕ вуланă сăвва тимлĕн итлĕр те паян мĕн çинчен калаçассине тавçăрса илĕр. ( Учитель Г.Ефимов «Çын илемĕ» сăввине вулать.)

Сарлака тăван уя тухсассăн,

Тырă пуç тайса мухтать сана.

Пучахсем калаççĕ пек хавассăн:

-Ĕç кăна илем кÿрет çынна.

Станоксем умнее хастар тăрсассăн,

Нихăçан та эс яман ятна.

Завод шавĕ ян каять хавассăн:

-Ĕç кăна илем кÿрет çынна.

Ешĕл хунавсем пăшăлтатсассăн ,

Çĕн вăрман тухса тăрать умна.

Ал çупаççĕ çулçăсем хавассăн:

-Ĕç кăна илем кÿрет çынна.

Учитель: -Ачасем, çынна мĕн илем кÿрет? Паян урокра мĕн çинчен калаçассине кам тавçăрса илчĕ? (Ачасем хуравлаççĕ.)

- Çапла, паянхи урок теми «Ĕç çынна илем кÿрет». Сăвва тепĕр хут экран çинчен пĕрле вулăпăр, ыйтусем çине хуравлăпăр.

-Камсем тырпул ÿстереççĕ?

- Камсем заводра ĕçлеççĕ?

- Эсир шкулта мĕн тăватăр?

- Сире ĕç илемлетет-и?

-Ачасем, сирĕн шкулти тĕп ěç - вĕренÿ. Килте вара эсир аçăр-аннĕре пулăшасса шансах тăратăп. Ваттисем çапла калаççĕ: килте хастар ĕçлекен, шкулта лайăх пĕлекен.

III.Тĕп пайĕ.

1.Н.Ыдарай «Чăваш ачи» сăввипе ĕçлесси.

- Ачасем, ачасен миçе çула çитсен ĕçлеме юрать-ши? (Ачасем хăйсен шухăшне калаççĕ).

- Н.Ыдарай çырнă «Чăваш ачи» сăвви шăпах çак ыйту çине хуравлама пулăшĕ.

1) Сăвва вуласа аса илеççĕ.

2) «Шухăша вĕçле» вăйă. (Учитель е ача пуçлать, ыттисем вĕçлеççĕ.)

- Пĕр çул хушши … (сăпкара пиçĕхет).

- Ик çул хушши … ( вăйăра.)

- Виçĕ çула çитсессĕн … (витре йăтма вĕренет.)

-Тăват çула çитсессĕн … (тукмак тытма тĕлленет.)

-Пилĕк çула çитсессĕн … (пилĕк авма сĕмленет.)

-Ултă çула çитсессĕн … (уя тухса вĕçтерет.)

3)Сăвă йĕркисенчен пĕтĕмлетÿ туни.

Чăваш ачи чăвашах –чунĕ ĕçре яланах.

2. Ваттисен сăмахĕсемпе ĕçлесси.

-Чăваш халăхĕ – ĕçчен халăх. Вĕсем пур ĕçе те тирпейлĕ , юратса тăваççĕ. Хăйсен ачисене те çавнах вĕрентеççĕ. Эсир ваттисен сăмахĕсене пĕлетĕр-и? Тĕрĕслĕпĕр. «Вĕçне туп» вăйă.

Кам ĕçлет, … (çав çиет.)

Кайăк хитре тĕкĕпе, …(этем хитре ĕçĕпе.)

Паян тумалли ĕçе ырана … (ан хăвар.)

Ĕçрен ан хăра ,вăл хăй … (санран хăратăр).

Ĕç тăрантарать, кахал … (пăсать.)

3.Кану саманчĕ (Сăвă каланă май хусканусем тăваççĕ.)

Эпир ватă çынсене

Ялан пулăшатпăр:

Çум çумлатпăр,

Шăваратпăр,

Çемçететпĕр,

Кăларатпăр,

Пуçтаратпăр.

4. «Ӳссен эсĕ кам пулан?»

- Ачасем, эсир халĕ вăй çитнĕ таран аслисене пулăшатăр, ĕçе хăнăхса пыратăр. Кĕçех хăвăр та ÿссе çитĕр, профессии суйлама та вăхăт çитĕ. Эсир мĕнле профессисем пĕлетĕр? (Ачасем калаççĕ.)

1)Тупсăмне туп.

* Илюшăн акварель те киçтĕк,

Унăн пулас килет…(художник).

* Алă çăвăр, шăл тасатăр –

Вĕрентет пире шав – … (тухтăр.)

* Кам пире тĕрĕс çырмашкăн,

Вуламашкăн вĕрентет,

Эпир лайăх вĕреннишĕн

Камăн чунĕ хĕпĕртет? (Вĕрентекенĕн.)

 *А.Çулĕç*

2) Мăшăрпа ĕçлесси.

(Ачасем хăйсем пĕлекен профессисем çинчен туптарусем йĕркелеççĕ.)

5. «Пирĕн çемье ĕçĕ-хĕлĕ» проекта хÿтĕлесси.

- Мĕнле ĕçре вăй хураççĕ-ха пирĕн атте-анне, асатте-асанне, кукаçи-кукамай? (Ачасем хăйсен малтанах хатĕрленĕ ĕçĕсемпе паллаштараççĕ.)

Тĕслĕх:

Кукаçи, Яков Степанович, тракторист

Асатте, Сергей Александрович, слесарь

Атте, Владимир Сергеевич, полици есчене

Эпĕ – Евгений прогЭЭЭЭЭрЭЭаммист пуласшăн

6. «Ӳссен эсĕ кам пулан?» Сăвви В. Давыдов-Анатрин, кĕвви Ф. Лукинăн. Юрă юрласа канаççĕ.

7. «Пирĕн шкулта мĕнле профессиллĕ ĕçченсем тăрăшаççĕ?» видеоролик.

1) Ыйту çине малтан ачасем хăйсемех хуравлаççĕ.

2) Видеоролик пăхаççĕ.

8.И.Я.Яковлев чăваш халăхне пехиллесе хăварнă «Чун Халалĕнчи» ĕç çинчен калакан йĕркесемпе паллашасси.

-Ачасем, эсир питĕ нумай профессии пĕлетĕр. Пĕлмелли вара татах та нумай, мĕншĕн тесен çĕр çинче 40 пин ытла професси. Хăшĕсем çухалаççĕ, вĕсем вырăнне çĕннисем тупăнаççĕ. Кирек мĕнле ěçе те юратса, тĕплĕн, килĕштерсе пурнăçлани паха. Иван Яковлевич Яковлев чăваш халăхне çутта кăларассишĕн питĕ нумай тăрăшнă. (Экран çине Яковлевăн портречĕ тухать. Ачасем ун çинчен хăйсем мĕн пĕлнине каласа параççĕ. Учитель Иван Яковлевич чăвашсене ырă сунса каланă халалсен кĕнекипе паллаштарать. Экран çинчен ĕç çинчен калакан халала пĕрле вулаççĕ.)

**Килĕшсе ĕçленĕ ĕç пысăк усăллă: чи пĕчĕк ĕçе те питĕ пикенсе, юратса ĕçлĕр, ÿркенсе ытахальтен анчах ĕçлесен чăн пысăк ĕç те пăрахăçа тухать.**

IV. Пĕтĕмлетÿ .

-Ачасем, мĕн вăл ĕç? (Савăнăç, телей, илем, пурăнăç т.ыт.те)

Ĕç вăл мĕнле? (Кăткăс, усăллă, интереслĕ, йывăр т.ыт.те.)

Ĕç мĕн тăвать? (Аталантарать, тăрантарать, тумлантарать, çĕклет, хавхалантарать т.ыт.те.)

Маттур, эсир паян питĕ тăрăшса ĕçлерĕр, хăвăр нумай пĕлнипе савăнтартăр.

(Ачасем хăйсен ĕçне смайликсемпе хаклаççĕ.)

Хĕрлĕ Чутай районĕнчи Питĕркассинчи

вăтам шкулта пуçламăш классене

вĕрентекен Татьяна Яковлевна Хохлова